Document ID: 31985D0377

Komisjoni otsus,
7. juuni 1985,
millega kehtestatakse ühenduse põllumajandusettevõtete liigitus
(85/377/EMÜ)
EUROOPA ÜHENDUSTE KOMISJON,
võttes arvesse Euroopa Majandusühenduse asutamislepingut,
võttes arvesse nõukogu 15. juuni 1965. aasta otsust nr 79/65/EMÜ, millega luuakse Euroopa Majandusühenduse põllumajandusettevõtete tulusid ja majandustegevust käsitlevate raamatupidamisandmete kogumise võrk, [1] viimati muudetud määrusega (EMÜ) nr 2143/81, [2]
võttes arvesse nõukogu 24. mai 1984. aasta määrust (EMÜ) nr 1463/84 põllumajandusettevõtete struktuuri käsitlevate ühenduse uuringute korraldamise kohta 1985. ja 1987. aastal, [3] eriti selle artikli 6 lõiget 2,
ning arvestades, et:
komisjoni 7. aprilli 1978. aasta otsuse 78/463/EMÜ, millega kehtestatakse ühenduse põllumajandusettevõtete liigitus, [4] viimati muudetud otsusega 84/542/EMÜ, [5] artiklis 1 määratletakse kaks tegurit, millel ühenduse liigitus põhineb, s.o põllumajandustootmise viis ja põllumajandusettevõtte majanduslik suurus; kõnealused kaks tegurit on määratud kindlaks standardse brutomarginaali põhjal;
eespool nimetatud otsuse artikli 1 punktis d määratletud standardne brutomarginaal on rahas väljendatud majanduslik kriteerium; aja jooksul selline kriteerium paratamatult muutub;
eespool nimetatud otsuse I lisas sätestatud standardsed brutomarginaalid põhinevad võrdlusperioodi keskmistel väärtustel; seepärast tuleks neid majandussuundumuste arvessevõtmiseks korrapäraselt ajakohastada, et liigituse kohaldamist saaks jätkata kõnealuse otsuse artiklis 3 kindlaksmääratud eesmärgil; selleks tuleks näha ette sagedus, mis on võimalikult tihedalt seotud põllumajandusettevõtete struktuuriuuringute tegemise aastatega;
selline ajakohastamine peaks toimuma mitme aasta pikkuse võrdlusperioodi keskmiste standardsete brutomarginaalide põhjal; loetelu näitajatest, mille jaoks kehtestatakse standardsed brutomarginaalid, tuleks viia kooskõlla põllumajandusettevõtete struktuuriuuringutes kasutatavate rubriikidega;
otsusega 78/463/EMÜ vastu võetud liigituskava tuleks muuta, et võtta paremini arvesse piirkondlikke asjaolusid eriti nendes liikmesriikides, mis on ühinenud EMÜga pärast kõnealuse otsuse jõustumist, ja struktuuriuuringutes kasutatavate rubriikide loetellu tehtud muudatusi;
kõnealune kava tuleks siiski säilitada võimalikult muutmata kujul, et tagada piisav ajaline jätkuvus ja võimaldada seega analüüsida suundumusi;
Euroopa suurusühik on teatava võrdlusperioodi jaoks rahalise väärtusena väljendatudpõhiühik; kõnealune väärtus muutub aja jooksul põllumajanduse arengut määravate eri tegurite muutumise toimel; selleks et Euroopa suurusühik säilitaks ühenduse liigituse kontekstis täielikult oma tähenduse, tuleks selle määratlusi samaaegselt standardsete brutomarginaalide kohandamisega korrapäraselt ajakohastada;
käesoleva otsusega ettenähtud meetmed on kooskõlas ühenduse põllumajandusliku raamatupidamise andmevõrgu komitee ja alalise põllumajandusstatistika komitee arvamusega,
ON VASTU VÕTNUD KÄESOLEVA OTSUSE:
I PEATÜKK
Ühenduse põllumajandusettevõtete liigitus
Artikkel 1
Käesoleva otsuse kohaldamisel tähendab "ühenduse põllumajandusettevõtete liigitus" (edaspidi "liigitus") ühenduse põllumajandusettevõtete ühtset liigitust, mis põhineb nende põllumajandustootmise viisil ja majanduslikul suurusel ning mis on moodustatud nii, et see võimaldab koostada rohkem või vähem ühtseid põllumajandusettevõtete rühmi.
Põllumajandusettevõtte põllumajandustootmise viis ja majanduslik suurus määratakse kindlaks standardse brutomarginaali põhjal.
Artikkel 2
1. Liigitus kavandatakse nii, et see vastab eelkõige ühise põllumajanduspoliitika teabevajadustele.
2. Liigituse eesmärk on tagada vahend, mille abil ühenduse tasandil on võimalik:
- analüüsida majanduslike kriteeriumide põhjal põllumajandusettevõtete olukorda,
- võrrelda põllumajandusettevõtete olukorda
- liigituse eri klassides,
- liikmesriikides või liikmesriikide piirkondades,
- eri ajavahemikel.
3. Liigitust kohaldatakse peamiselt ühenduse põllumajandusettevõtete struktuuriuuringute ja ühenduse põllumajandusliku raamatupidamise andmesidevõrgu raames kogutud andmete esitamiseks põllumajandustootmise viisi ja suurusklassi põhjal.
II PEATÜKK
Standardne brutomarginaal
Artikkel 3
Käesoleva otsuse kohaldamisel tähendab "standardne brutomarginaal" tootmise standardväärtuse ja I lisas sätestatud teatavate erikulude standardväärtuse vahelist tasakaalu; kõnealune tasakaal määratakse kindlaks eri põllukultuuride ja karja omaduste põhjal igas piirkonnas.
Artikkel 4
Põllumajandusettevõtte kogu standardne brutomarginaal vastab iga omaduse väärtuste summale, mis saadakse, korrutades standardse brutomarginaali ühiku kohta vastavate ühikute arvuga.
Artikkel 5
Standardse brutomarginaali kindlaksmääramiseks kasutatakse mitmeaastase võrdlusperioodi jooksul arvutatud keskmisi põhiandmeid. Neid tuleb majandussuundumuste arvessevõtmiseks ajakohastada.
I lisas sätestatakse andmete kogumise kord ning standardse brutomarginaali arvutamise meetod ja kindlaksmääramise sagedus.
III PEATÜKK
Põllumajandustootmise viis
Artikkel 6
Käesoleva otsuse kohaldamisel määratakse põllumajandusettevõtte "põllumajandustootmise viis" kindlaks eri tegevusalade suhtelise panuse põhjal ettevõtte kogu standardsesse brutomarginaali.
Artikkel 7
Olenevalt nõutud üksikasjade hulgast jaotatakse põllumajandustootmise viisid järgmiselt:
- üldised põllumajandustootmise viisid,
- peamised põllumajandustootmise viisid,
- põllumajandustootmise eriviisid,
- teatavate põllumajandustootmise eriviiside alajaotised.
Kõnealused alajaotised on vabatahtlikud nende liikmesriikide puhul, kus kõnealust põllumajandustootmise viisi rakendavate põllumajandusettevõtete arv on väike.
Põllumajandusettevõtete liigitus põllumajandustootmise viisi põhjal on sätestatud II lisas.
IV PEATÜKK
Põllumajandusettevõtte majanduslik suurus
Artikkel 8
Põllumajandusettevõtte majanduslik suurus määratakse kindlaks põllumajandusettevõtte kogu standardse brutomarginaali põhjal. See väljendatakse Euroopa suurusühikutes (ESÜ). Kõnealune ühik määratletakse vastavalt III lisa punktile A. Põllumajandusettevõtte majandusliku suuruse arvutamise meetod on sätestatud III lisa punktis B.
Artikkel 9
Põllumajandusettevõtete majandusliku suuruse klassid on sätestatud III lisa punktis C.
V PEATÜKK
Üldsätted
Artikkel 10
Otsus 78/463/EMÜ jääb jõusse kohaldamiste puhul, mis käsitlevad 1985. aastale eelnevat ajavahemikku. Sellele järgnevad kohaldamised põhinevad käesoleval otsusel.
Esimese sellise kohaldamise puhul kasutatakse võrdlusperioodile "1982" (kalendriaastad 1981, 1982 ja 1983 või põllumajandusliku tootmise aastad 1981/82, 1982/83 ja 1983/94) vastavaid standardseid brutomarginaale, mis on kehtestatud II peatükis sätestatud viisil.
Artikkel 11
Komisjon vaatab liikmesriikide abiga vähemalt kord kümne aasta jooksul läbi käesoleva otsuse kohaldamisel saadud kogemused ja ühenduse uued kõnealuses valdkonnas tekkivad vajadused. Pärast sellist läbivaatamist võib käesoleva otsuse sätteid vajaduse korral muuta.
Artikkel 12
Käesolev otsus on adresseeritud liikmesriikidele.
Brüssel, 7. juuni 1985

Labels: 19
6